**Dokumentacija, ki jo je potrebno priložiti refundacijskim zahtevkom v primeru neenakomerno razporejenega delovnega časa v javnem sektorju**

**Obračun nadomestila za neprekinjeno daljše časovno obdobje (nad 30 delovnih dni):**

1. Potrdilo o začasni zadržanosti od dela (obr. BOL), ki ga izda izbrani osebni zdravnik;
2. Delovni koledar od prvega dne zadržanosti od dela za prvih 30 delovnih dni, ko je bilo nadomestilo plače izplačano v breme delodajalca, če je bila za to obdobje (delno ali v celoti) predvidena neenakomerna razporeditev delovnega časa in za čas nadaljnje zadržanosti od dela (za čas začasne zadržanosti od dela od 31. delovnega dne dalje), če je bil delavec razporejen na delo v neenakomerno razporejenem delovnem času;
3. Morebitna druga dokumentacija.

Delovni koledar iz 2. točke je potrebno priložiti le v primeru, ko nadomestilo prvič preide v breme ZZZS, da bi lahko ZZZS pravilno izračunal 31. delovni dan začasne zadržanosti od dela, ko preide plačilo nadomestila v breme ZZZS.

Delovnega koledarja ni potrebno prilagati, če delavec tudi za prvih 30 delovnih dni in tudi za nadaljnje obdobje ni bil razporejen na delo (upošteva se 40 urni delovni tednik in število delovnih dni v tednu, kot je 5x8 ur oziroma 5 x 6,67 ir + 6,65 ur, če je delovni koledar od ponedeljka do sobote).

Kot morebitna druga dokumentacija se lahko šteje npr. dokazilo o osnovi za nadomestilo plače, plačilna lista, sodba sodišča….

**Obračun nadomestila za krajše časovno obdobje, ko nadomestilo plače že od prvega dne dalje bremeni ZZZS:**

1. Potrdilo o začasni zadržanosti od dela (obr. BOL), ki ga izda izbrani osebni zdravnik, ali Potrdilo o darovanju krvi;
2. Delovni koledar za dneve, za katere se zahteva izplačilo nadomestila v breme ZZZS;
3. Morebitna druga dokumentacija

Delovni koledar mora biti pripravljen tako, da je iz njega razviden čas in seštevek ur delovne obveznosti zavarovanca na posamezni dan (npr. 25.11.2015, od 8.00 ure do 12 ure, seštevek ur - 4 ure).

Kot morebitna druga dokumentacija se lahko šteje npr. dokazilo o osnovi za nadomestilo plače, plačilna lista, sodba sodišča….

**Začasna zadržanost zaradi nege ali spremstva**

V primeru začasne zadržanosti od dela zaradi nege mora tako osebni zdravnik, ki ugotovi potrebo po negi, kot tudi ZZZS, ko izplačuje nadomestilo zaradi nege, upoštevati določbo petega odstavka 138. člena Pravil OZZ, ki določa, da ima zavarovanec pravico do nadomestila plače za nego ožjega družinskega člana, če nege ne more zagotoviti zakonec, ki je nezaposlen, upokojen ali lahko zagotavlja nego brez zadržanosti od dela. Tako npr. zavarovanec, ki ima delovno obveznost na nedeljo, drug starš pa na ta dan ne dela, ne bo mogel uveljaviti pravice do nadomestila plače zaradi nege. Enako velja za popoldansko ali nočno delo, in sicer v presežku ur, za katere lahko nego zagotovi drug zakonec.

V nobenem primeru pa zavarovanec nima pravice do nadomestila plače za nego ali spremstvo v času, ko ni imel delovne obveznosti (ni bil razporejen na delo ali je do potrebe po negi prišlo po preteku ur, ko je bil razporejen na delo (npr, otroka je negoval ali spremljal k zdravniku popoldne, po zaključku nočnega dela). V teh primerih ZZZS delodajalcu izplačanega nadomestila ne bo povrnil.

Ne glede na to pa lahko v praksi nastopijo primeri, zaradi katerih zakonec, ki je nezaposlen ali upokojen, ne more zagotoviti nege otroka (npr. alkoholizem, bolezen drugega starša…), kar je potrebno ustrezno izkazati.

Podatke o vseh zgoraj navedenih okoliščinah mora osebnemu zdravniku otroka posredovati zavarovanec, ki uveljavlja pravico do nege. ZZZS pri obravnavi zahtevka za refundacijo nadomestila zaradi nege ugotavlja upravičenost do izplačila nadomestila iz tega naslova, zato mora tudi zavarovanec na zahtevo ZZZS posredovati potrebna dokazila (npr. ustrezno dokazilo, da nege ni mogel zagotoviti drug zakonec brez zadržanosti od dela, ali zaradi drugih objektivnih razlogov).

Delodajalci so dolžni opozoriti delavce, da so osebnemu zdravniku otroka in ZZZS dolžni zagotoviti podatke, potrebne za uveljavljanje pravice do nege oziroma nadomestila plače.

ZZZS